Varsinais-Suomen käräjäoikeus on antanut tuomionsa Salon ihmiskauppajutusta.

Rikostekijöitä jutussa on neljä. Yksi heistä myi ihmiskaupan kohteeksi ottamaansa naista muille miehille.

Seksin hinta oli 73 euroa.

Rikokset tapahtuivat Varsinais-Suomessa, lähinnä Salossa, syksyllä 2015.

Varsinais-Suomen käräjäoikeus käsitteli syytteitä suljettujen ovien takana. Kuvassa Salon oikeustalo. RONI LEHTI

Syyttäjä vaati asiassa rangaistusta törkeästä ihmiskaupasta sekä parituksesta ja törkeästä vapaudenriistosta.

Käräjäoikeus päätyi lievempään tekomuotoon. Kokonaisuutena asiaa harkittuaan käräjäoikeus katsoo, että kyse on vain perusmuotoisesta ihmiskaupasta.

Kolme syytetyistä sai sakkoja seksikaupan kohteena olevan henkilön hyväksikäytöstä.

Kyseiset miehet ovat kolmekymppisiä. Päiväsakkoja he saivat 40:stä 60:een, joista maksettavaa kertyy 800 eurosta aina 1 980 euroon.

Päätekijä on niin ikään 30-vuotias mies. Hänet tuomittiin raiskauksesta ja ihmiskaupasta. Hän sai vuoden ja kymmenen kuukauden pituisen vankeusrangaistuksen, joka on ehdollinen.

Uhrilleen 30-vuotiaan tulee korvata tilapäisestä haitasta 300 euroa ja raiskauksen aiheuttamasta kärsimyksestä 6 000 euroa.

Korvaus ihmiskaupasta on myös 6 000 euroa.

Uhri vasta 18-vuotias

Käräjäoikeus käsitteli asiaa suljettujen ovien takana. Oikeuden antaman julkisen selosteen mukaan 30-vuotias pakotti " hiljattain 18 vuotta täyttäneen naisen " ainakin viidesti kanssaan sukupuoliyhteyteen.

Tuomittu käytti hyväkseen nuoren naisen avuttomuutta ja pelkotilaa. Nainen oli kykenemätön puolustamaan itseään.

Käräjäoikeuden mukaan 30-vuotiaan on selvitetty myös syyllistyneen ihmiskauppaan. Hän kauppasi naista kolmelle tuttavalleen, joilta sai korvausta 73 euroa.

30-vuotias otti " terveydentilaltaan ja kehitykseltään riippuvaisessa asemassa olleen naisen asuntoonsa ja käytti väkivaltaa tätä kohtaan sekä kuljetti tätä tapaamisiin mainittujen kolmen miehen kanssa " .

Uhri ei väkivallan pelon vuoksi kieltäytynyt sukupuoliyhteyksistä.

Ainakin kaksi neljästä miehistä asuu Salossa. He ovat yrittäjiä.